Hanne Ørstavik

__notoc__
Hanne Cathrine Ørstavik (født 28. november 1969 i Tana i Øst-Finnmark) er en norsk forfatter. Hun har vunnet flere litterære priser, og bøkene hennes er oversatt til mange språk.

Oppvekst og utdanning 
Ørstavik vokste opp i Tana i Finnmark, men flyttet til Oslo da hun var 16 år gammel. Hun er cand.mag. fra Universitetet i Oslo med fagene psykologi, fransk og sosiologi. Hun har også to grunnfag fra Statens lærerhøgskole i forming, Oslo i drama og forming, og har gått på forfatterstudiet i Bø. Både forfatterens utdanning og oppvekst utgjør en tematisk klangbunn i flere av hennes romaner. Hun er også utdannet rosenterapeut.

Forfatterskap 
Hun debuterte med romanen Hakk (1994) og fulgte opp med Entropi (1995). Det som karakteriserer disse bøkene er en minimalistisk stil der det brukes korte, beskrivende setninger, fokuseres på observasjoner og konkrete registreringer. 

Romanene skrevet på slutten av 1990-tallet viser forfatterens utvikling. Kjærlighet (1997), Like sant som jeg er virkelig (1999) og Tiden det tar (2000) regnes tematisk som en trilogi. Trilogien skildrer nære familierelasjoner, der foreldrefigurene svikter. Hun skildrer personer som har vanskelig for å finne et adekvat språk, og derfor stenges ute fra kommunikasjonen eller stenges inne i seg selv. 

Hun flyttet til Milano omkring år 2017. I 2019 utga hun sin fjortende roman, Roman. Milano . Hennes italienske samboer, forleggeren Luigi Spagnol døde sommeren 2020. Romanen Ti Amo fra 2020 er om en som mister sin kjære i sykdom, og ble skrevet mens Spagnoli oversatte Roman. Milano til italiensk.

Omtaler og undersøkelser 
Hanne Ørstavik har mottatt en lang rekke litterære priser for sine bøker, og de er oversatt til mange språk. De fleste romanene til Hanne Ørstavik har fått stor oppmerksomhet fra både kritikere og publikum. Men forfatterskapet er også omdiskutert. Ørstavik har blant annet blitt kritisert for å bruke levende modeller i sine romaner. Unn Conradi Andersen viser i en studie utgitt i 2009 hvordan blant annet Hanne Ørstaviks bøker har blitt rammet av en stereotyp kritikk med beskyldninger om intimisering og melodrama, som ikke på samme måte rammer mannlige forfattere.

Ørstaviks forfatterskap har vært gjenstand for mange hovedoppgaver ved norske universitet. I 2008 ble boken Åpninger. Lesninger i Hanne Ørstaviks forfatterskap utgitt. Ifølge forordet skal den videreføre «den engasjerte debatten».

Priser 
 Tanums kvinnestipend 1998
 P2-lytternes romanpris 1999, for Like sant som jeg er virkelig
 Sult-prisen 1999
 Havmannprisen 2000, for Tiden det tar
 Oktoberprisen 2000
 Doblougprisen 2002
 Amalie Skram-prisen 2002
 Klassekampens litteraturpris 2004, for Presten
 Brageprisen 2004, for Presten
 Aschehougprisen 2007

Bibliografi 

 Hakk (roman) (1994) ISBN 82-7094-683-4
 Entropi (roman) (1995) ISBN 82-7094-718-0
 Kjærlighet (roman) (1997) ISBN 82-7094-802-0
 Like sant som jeg er virkelig (roman) (1999) ISBN 82-7094-854-3
 Tiden det tar (roman) (2000) ISBN 82-495-0003-2
 Uke 43 (roman) (2002) ISBN 82-03-18591-6
 Presten (roman) (2004) ISBN 82-495-0274-4
 Kallet – romanen  (roman)  (2006) ISBN 978-82-495-0428-2
 I morgen skal det være åpent for alle (lesestykke) (2007) ISBN 978-82-495-0490-9
 Der alt er klart (tekst og bilde, i samarbeid med den franske billedbokkunstneren Pierre Duba) (2008) ISBN 978-82-495-0619-4
 48 rue Defacqz (roman) (2009) ISBN 978-82-495-0685-9
 Hyenene (roman) (2011) ISBN 978-82-495-0862-4
 Det finnes en stor åpen plass i Bordeaux (roman) (2013) ISBN 978-82-495-1299-7
 På terrassen i mørket (roman) (2014) ISBN 978-82-495-1409-0
 Over fjellet (roman) (2017) ISBN 978-82-495-1855-5
 Jeg drømte at alle bøkene mine sto i kjøkkenskap (artikler og essays) (2018) ISBN 978-82-495-1987-3
 Roman. Milano (roman) (2019) ISBN 978-82-495-2147-0
 Ti amo (roman) (2020) ISBN 978-82-495-2275-0

Referanser

Eksterne lenker 
 
 
  Digitaliserte bøker av Ørstavik hos Nasjonalbiblioteket.

Norske romanforfattere
Vinnere av Tanums kvinnestipend
Vinnere av P2-lytternes romanpris
Vinnere av Sult-prisen
Vinnere av Havmannprisen
Vinnere av Oktoberprisen
Vinnere av Doblougprisen
Vinnere av Amalie Skram-prisen
Vinnere av Brageprisen
Vinnere av Aschehougprisen
Personer fra Tana kommune